
REPUBLIKA HRVATSKA
TRGOVAČKI SUD U SPLITU             			      
Split, Sukoišanska 6

U   I M E   R E P U B L I K E   H R V A T S K E

R J E Š E NJ E

	Trgovački sud u Splitu, po stečajnoj sutkinji Ani Golub Gruić, u postupku povodom zahtjeva FINANCIJSKE AGENCIJE, Regionalni centar Split, Podružnica Split, OIB: 85821130368, Mažuranićevo šetalište 24B, za provedbu skraćenog stečajnog postupka nad dužnikom Kulturno umjetničko društvo „Pleter“ Dugopolje,  OIB: 08515371708, zastupanog po punomoćniku Vinku Samardžiću, odvjetniku u Splitu, odlučujući o dužnikovim žalbama protiv rješenja Trgovačkog suda u Splitu poslovni broj 21. St-1684/2015 od 16. rujna 2016. godine, dana 21. listopada 2016. godine
r i j e š i o  j e
	Uvažavaju se žalbe stečajnog dužnika, preinačuje se rješenje Trgovačkog suda u Splitu poslovni broj 21. St-1684/2015 od 16. rujna 2016. godine i rješava:
	Odbacuje se zahtjev FINANCIJSKE AGENCIJE, Regionalni centar Split, Podružnica Split, OIB: 85821130368, Mažuranićevo šetalište 24B, za provedbu skraćenog stečajnog postupka nad dužnikom Kulturno umjetničko društvo „Pleter“ Dugopolje,  OIB: 08515371708. 
Obrazloženje
Pobijanim rješenjem Trgovačkog suda u Splitu poslovni broj 21. St-1684/2015 od 16. rujna 2016. godine otvoren je skraćeni stečajni postupak nad dužnikom dana 16. rujna 2016. godine u 10,00 sati (točka I. izreke), za stečajnog upravitelja je imenovan je Mateo Erceg iz Zagreba (točka II. izreke), zaključen je skraćeni stečajni postupak (točkom III. izreke) te je određeno da će nakon pravomoćnosti rješenja dužnik biti brisan iz sudskog registra (točka IV. izreke).	
Iz obrazloženja pobijane odluke proizlazi da je sud proveo postupak po zahtjevu za provedbu skraćenog stečajnog postupka Financijske agencije, Regionalnog centra Split, od 3. studenog  2015. godine, s obzirom na činjenicu da je dužnik na dan 30. rujna 2015. godine imao evidentirane neizvršene osnove za plaćanje u neprekinutom razdoblju od 120 dana u ukupnom iznosu od 248.793,05 kn te s obzirom na činjenicu da prema podacima dostavljenim od Hrvatskog zavoda za mirovinsko osiguranje dužnik nema zaposlenih. Sud je utvrdio da su ispunjene pretpostavke za provedbu skraćenog stečajnog postupka, sukladno odredbi čl. 428. Stečajnog zakona (“Narodne novine” broj 71/15; u daljnjem tekstu: SZ) te je objavio oglas sukladno odredbi čl. 430. SZ-a. Kako u rokovima propisanim odredbom čl. 431. SZ-a osobe ovlaštene za zastupanje dužnika po zakonu nisu podnijele popis imovine i obveza dužnika, a u roku od 45 dana od objave oglasa ni jedan vjerovnik nije predložio otvaranje stečajnog postupka, sud je sukladno odredbi čl. 431. st. 2. SZ-a po službenoj dužnosti donio rješenje o otvaranju i zaključenju skraćenog stečajnog postupka. 
	Dana 23. rujna 2016. godine kod ovoga suda zaprimljena je žalba, a dana  28. rujna 2016. godine dopuna žalbe stečajnog dužnika izjavljena protiv predmetnog rješenja u kojoj se u bitnom navodi da je u trenutku otvaranja stečajnog postupka dužnik bio likvidan i u potpunosti sposoban izvršavati svoje financijske obveze te kao dokaz prilaže pregled izvatka po transakcijskom računu dužnika na dan 15. rujna 2016. godine otvoren kod Societe generale-Splitske banke d.d. U prilogu dopune žalbe na iste okolnosti prilaže i pregled BON 2 (podaci o solventnosti dužnika) od dana 22. rujna 2016. godine. 
Pobijano je rješenje ispitano na temelju odredbe čl. 365. st. 1 i 2. u vezi s čl. 381. Zakona o parničnom postupku (“Narodne novine” broj53/91, 91/92, 58/93, 112/99, 88/01, 117/03, 88/05, 02/07, 84/08, 123/08, 57/11, 148/11, 25/13, 89/14; u daljnjem tekstu: ZPP), u vezi s odredbom čl. 10. i 436. Stečajnog zakona („Narodne novine“ broj 71/15; dalje SZ), u granicama razloga navedenih u žalbi te pazeći po službenoj dužnosti na bitne povrede odredaba postupka propisane odredbom čl. 354. st. 2. toč. 2., 4., 8., 9., 11., 13. i 14. ZPP-a.
Po ocjeni ovoga suda, žalba je osnovana. 
Da bi sud mogao donijeti rješenje o otvaranju i zaključenju stečajnog postupka sukladno odredbi čl. 431. st. 1. SZ-a, kumulativno moraju biti ispunjeni slijedeći uvjeti: a) da osobe ovlaštene za zastupanje dužnika po zakonu u roku od 15 dana ne podnesu prokazni popis imovine ili ako iz tog popisa proizlazi da dužnik ima imovinu koja ne bi bila dostatna ni za pokriće predvidivih troškova stečajnog postupka te b) da u roku od 45 dana ni jedan vjerovnik ne predloži otvaranje stečajnog postupka i ne predujmi sredstva za pokriće troškova tog postupka. 
Uz to, trebaju biti ispunjene i pretpostavke za provedbu skraćenog stečajnog postupka, regulirane odredbom čl. 428. SZ-a, koja propisuje da će sud provesti skraćeni stečajni postupak nad pravnom osobom:
-ako nema zaposlenih 
-ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana;
-ako nisu ispunjene pretpostavke za pokretanje drugog postupka radi brisanja iz sudskog registra. 
U konkretnom slučaju, iz izvatka po transakcijskom računu dužnika koji se vodi kod Societe generale – Splitska banka d.d. Split od 15. rujna 2016. godine proizlazi da dužnik na računu ima iznos od 7.152,00 kn (list 23 spisa), a iz potvrde o solventnosti BON-2 na dan 22. rujna 2016. godine proizlazi da dužnik na računu ima 5.229,32 kn, te da je imao 0 dana blokade u proteklih 6 mjeseci računajući od dana sastavljanja obrasca (list 26 spisa).
Valja istaći i to da je prema ocjeni ovoga suda zadaća prvostupanjskog suda bila ispitati  stanje nakon 1. rujna 2015., kada je stupio na snagu novi Stečajni zakon, a ne oslanjati se na podatke koji datiraju od trenutka podnošenja zahtjeva od strane Financijske agencije. Naime, radi se o podacima koji predstavljaju odlučnu činjenicu pri donošenju prvostupanjskog rješenja.
Mjere na koje je po zakonu ovlašten radi utvrđenja bitnih činjenica za donošenje odluke (čl. 11. st. 3. SZ-a) sud je poduzeo nakon donošenja pobijane odluke i zatražio Potvrdu FINA-e u smislu odredbe čl. 6. st. 4. SZ-a (list 27 spisa).
Iz Potvrde FINA-e o neizvršenim osnovama za plaćanje od 11. listopada 2016. godine proizlazi da dužnik u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 0 dana te da je iz blokade izašao 15. ožujka 2016. godine (list 28 spisa).
U tom smislu, ovaj sud utvrđuje da u trenutku donošenja pobijanog rješenja nisu postojale pretpostavke za provedbu skraćenog stečajnog postupka primjenom odredbi čl. 428., 431. i 432. SZ-a, pa se pobijano rješenje ukazuje nepravilnim, radi čega su uvažene žalbe stečajnog dužnika, a rješenje sudskog savjetnika preinačeno i zahtjev za provedbu skraćenog stečajnog postupka odbačen.
Slijedom navedenog, a na temelju odredbe čl. 380. toč. 3. ZPP-a u vezi s čl. 10. i čl. 436. SZ-a, riješeno je kao u izreci.  

U Splitu, 21. listopada 2016. godine

SUTKINJA


ANA GOLUB GRUIĆ


POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

DNA:
     -  dužniku po punomoćniku
     -  FINA, Regionalni centar Split
     -  stečajnom upravitelju uz primjerak žalbe
     -  mrežna stranica e-Oglasna ploča sudova 
     -  u spis

